**Posle ljubavi**  
Opraštamo se,  
opraštamo se i strašno dugim nogama  
odlazimo u svet.  
  
Ti u svoju mladost  
onuda iza fabrika,  
iza pristaništa  
i mosta,  
niz raskršća koja se razilaze kao  
posvađani ljudi.  
  
Ja u svoju mladost  
onuda uz prugu,  
gde trava ima ukus vode,  
peska  
i sunca.  
  
Nikad više nećemo sedeti u istoj klupi  
ni jedno od drugog prepisivati zadatke,  
ni deliti užinu na odmoru.  
Nikada se više neću smejati tvojim  
olinjalim lutkama  
ni ti mom neukroćenom žvrku na  
temenu  
za koji su me večito čupkali  
oni što sede iza nas.  
Nije ovo više završena samo jedna  
školska godina.  
Kažu:  
gotovo je detinjstvo.  
Jedno veliko detinjstvo danas je  
gotovo.  
  
Kažu,  
i svi su zajedno radosni  
i kotrljaju se niz stepenice kao šaka  
prosutih klikera,  
i svi su smešni od zadovoljstva  
kao plastelinske figure,  
i svi su šareni i čudni  
kao grad za vreme velikih praznika.  
  
Samo ja znam:  
nikada više,  
nikada više,  
nećemo se uhvatiti za ruke  
ni hodati od ugla do ugla  
i pokušavati uzalud da se setimo dok  
ćutimo  
nečega vrlo važnog,  
nečega toliko ogromno važnog  
čega se razdvojeni nikada više  
nećemo moći setiti.

[**Miroslav Mika Antić**](https://www.prelepapoezija.com/srpski-pesnici-2/miroslav-mika-antic/)

Dragi moji osmaci, naš poslednji „online“ čas, završavam ovom prelepom pesmom Mike Antića. Čas, bez zvona i defilea, definitivno neobičan ispraćaj…

I danas vas čekam u našoj učionici, podsetićemo se svega što smo radili ovih godina.

Pozdrav od nastavnice!

